P6_TA(2006)0519

Eriprogramm "Ideed" (teadusuuringute, tehnoloogiaarenduse ja tutvustamistegevuse seitsmes raamprogramm 2007-2013) *

Euroopa Parlamendi õigusloomega seotud resolutsioon ettepaneku kohta võtta vastu nõukogu otsus, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007-2013) rakendavat eriprogrammi "Ideed" (KOM(2005)0441 - C6-0382/2005 - 2005/0186(CNS))

(Nõuandemenetlus)

Euroopa Parlament,

- võttes arvesse komisjoni ettepanekut nõukogule (KOM(2005)0441) [1] ja muudetud ettepanekut (KOM(2005)0441/2) [1];

- võttes arvesse EÜ asutamislepingu artiklit 166, mille alusel nõukogu konsulteeris Euroopa Parlamendiga (C6-0382/2005);

- võttes arvesse kodukorra artiklit 51;

- võttes arvesse tööstuse, teadusuuringute ja energeetikakomisjoni raportit ning eelarvekomisjoni ja kultuuri- ja hariduskomisjoni arvamusi (A6-0369/2006),

1. kiidab komisjoni ettepaneku muudetud kujul heaks;

2. palub komisjoni oma ettepanekut vastavalt muuta, järgides EÜ asutamislepingu artikli 250 lõiget 2;

3. palub nõukogul Euroopa Parlamenti teavitada, kui nõukogu kavatseb Euroopa Parlamendi poolt heaks kiidetud teksti muuta;

4. palub nõukogul Euroopa Parlamendiga uuesti konsulteerida, kui nõukogu kavatseb komisjoni ettepanekut oluliselt muuta;

5. teeb presidendile ülesandeks edastada Euroopa Parlamendi seisukoht nõukogule ja komisjonile.

KOMISJONI ETTEPANEK | EUROOPA PARLAMENDI MUUDATUSETTEPANEKUD |

Muudatusettepanek 1

Põhjendus 4

(4) Eesliiniuuringuid käsitlevate projektide ettepanekuid tuleks hinnata eksperdihinnangul põhineva teadusliku tipptaseme ainsa kriteeriumi alusel ning ettepanekute rõhuasetus peaks olema interdistsiplinaarsetel kõrge riskiastmega algatusprojektidel ning nii uutel teadlaste rühmadel ja vähemkogenud teadlastel kui ka väljakujunenud meeskondadel. | (4) Eesliiniuuringuid käsitlevate projektide ettepanekuid alusuuringute tähenduses tuleks hinnata eksperdihinnangul põhineva teadusliku tipptaseme ainsa kriteeriumi alusel ning ettepanekute rõhuasetus peaks olema inter- ja multidistsiplinaarsetel kõrge riskiastmega algatusprojektidel ning nii uutel teadlaste rühmadel ja vähemkogenud teadlastel kui ka väljakujunenud meeskondadel. |

Muudatusettepanek 2

Põhjendus 6

(6) Euroopa Komisjon peaks vastutama kõnealuse eriprogrammi rakendamise eest ja tegutsema Euroopa teadusnõukogu sõltumatuse, terviklikkuse ja funktsionaalse tõhususe tagajana. | (6) Komisjon peaks kahe- kuni kõige enam kolmeaastase katseetapi ajal vastutama kõnealuse eriprogrammi rakendamise eest ja tegutsema Euroopa teadusnõukogu sõltumatuse, terviklikkuse ja funktsionaalse tõhususe tagajana. |

Muudatusettepanek 3

Põhjendus 8

(8) Euroopa teadusnõukogu terviklikkuse tagamiseks peaks komisjon kindlustama, et kõnealust eriprogrammi rakendatakse vastatavalt seatud eesmärkidele. | (8) Euroopa teadusnõukogu terviklikkuse tagamiseks peaks komisjon koos Euroopa Parlamendi ja nõukoguga kindlustama, et kõnealust eriprogrammi rakendatakse vastatavalt seatud eesmärkidele. |

Muudatusettepanek 4

Põhjendus 10

(10) Raamprogramm peaks täiendama nii liikmesriikides läbiviidavat tegevust kui ka muid Lissaboni strateegia eesmärkide rakendamiseks vajalikke ühenduse meetmeid, sealhulgas eelkõige meetmeid, mis käsitlevad struktuurifonde, põllumajandust, haridust, koolitust, konkurentsivõimet, uuendusi, tööstust, tervishoidu, tarbijakaitset, tööhõivet, energeetikat, transporti ja keskkonda. | (10) Raamprogramm peaks täiendama nii liikmesriikides läbiviidavat tegevust kui ka muid Lissaboni strateegia eesmärkide rakendamiseks vajalikke ühenduse meetmeid, sealhulgas eelkõige meetmeid, mis käsitlevad struktuurifonde, põllumajandust, haridust, koolitust, kultuuri ja meediat, konkurentsivõimet, uuendusi, tööstust, tervishoidu, tarbijakaitset, tööhõivet, energeetikat, transporti ja keskkonda. |

Muudatusettepanek 5

Põhjendus 13

(13) Kõnealuse programmi raames teostatavates teadusuuringutes tuleks järgida eetika aluspõhimõtteid, sealhulgas Euroopa Liidu põhiõiguste hartas sätestatud põhimõtteid. | (13) Kõnealuse programmi raames teostatavates teadusuuringutes tuleks järgida eetika aluspõhimõtteid, sealhulgas Euroopa Liidu põhiõiguste hartas sätestatud põhimõtteid, ning toetada teaduse ühiskondlikke ja humanistlikke väärtusi, võttes arvesse eetilist ja kultuurilist mitmekesisust. |

Muudatusettepanek 6

Põhjendus 14 a (uus)

| (14a) Lihtsustamiseks ja avalike pakkumiste kulude vähendamiseks peaks komisjon looma eelduse pakkumisel osalejate teavitamiseks andmepanga kaudu. |

Muudatusettepanek 7

Põhjendus 17

(17) Komisjon korraldab Euroopa teadusnõukogu tegevusele sõltumatu hinnangu andmise. Kõnealuse hinnangu põhjal ja võttes arvesse Euroopa teadusnõukogu kogemusi seoses teadusnõukogu peamiste põhimõtete rakendamisega tuleks hiljemalt aastal 2010 kaaluda võimalust muuta Euroopa teadusnõukogu asutamislepingu artikli 171 alusel juriidiliselt sõltumatuks struktuuriks. | (17) Komisjon peaks tagama, et kahe- kuni kõige enam kolmeaastasele katseetapile järgneb Euroopa teadusnõukogu tegevusele sõltumatu hinnangu andmise aeg. Kõnealuse hinnangu tulemuste põhjal tuleks Euroopa teadusnõukogu struktuur püsivalt sellisel viisil ümber korraldada, et see tagaks Euroopa teadusnõukogu maksimaalse sõltumatuse ning samal ajal läbipaistvuse. Seetõttu tuleks hiljemalt aastal 2010 kaaluda võimalust muuta Euroopa teadusnõukogu asutamislepingu artikli 171 alusel juriidiliselt sõltumatuks struktuuriks. |

Muudatusettepanek 8

Artikkel 2

Raamprogrammi II lisa kohaselt on kõnealuse eriprogrammi rakendamiseks vajaliku summa suurus 7460 miljonit eurot, millest alla 6% moodustavad komisjoni halduskulud. | Raamprogrammi II lisa kohaselt on kõnealuse eriprogrammi rakendamiseks vajaliku summa suurus 7560 miljonit eurot, millest kuni 3% moodustavad Euroopa teadusnõukogu aastaeelarve haldus- ja personalikulud. |

Muudatusettepanek 9

Artikkel 2 a (uus)

| Artikkel 2 a 1. Komisjon võtab kõik vajalikud meetmed, et kontrollida rahastatud meetmete tõhusat ja määruse (EÜ, Euratom) nr 1605/2002 sätete kohast rakendamist. 2. Eriprogrammi halduskulud kokku, sealhulgas ameti siseja juhtimiskulud, peaksid olema proportsionaalsed asjaomases eriprogrammis ettenähtud ülesannetega ning sõltuvad eelarvepädevate ja õigusloomeinstitutsioonide otsusest. 3. Eelarveassigneeringuid kasutatakse usaldusväärse finantsjuhtimise põhimõtte kohaselt ehk säästlikult, tõhusalt, mõjusalt ja proportsionaalselt. |

Muudatusettepanek 27

Artikli 3 lõige 2 a (uus)

| 2 a. Enne käesoleva raamprogrammi vastuvõtmist eraldatud inimembrüo tüvirakke kasutavad institutsioonid, organisatsioonid ja teadlased alluvad rangele litsentsimisele ja kontrollile, mis on kooskõlas asjaomase liikmesriigi / asjaomaste liikmesriikide õigusraamistikuga. |

Muudatusettepanek 10

Artikli 4 lõige 4 (uus)

4. Komisjon tegutseb Euroopa teadusnõukogu sõltumatuse, terviklikkuse ja funktsionaalse tõhususe tagajana ja vastutab sellele usaldatud ülesannete nõuetekohase täitmise eest. | 4. Komisjon tegutseb koos Euroopa Parlamendi ja nõukoguga Euroopa teadusnõukogu sõltumatuse, terviklikkuse ja funktsionaalse tõhususe tagajana ja vastutab sellele usaldatud ülesannete nõuetekohase täitmise eest. |

| Teadusnõukogu ja komisjon esitavad Euroopa Parlamendile ja nõukogule igal aastal Euroopa teadusnõukogu töö aruande, mis käsitleb eelkõige seatud eesmärkide saavutamise ulatust. |

Muudatusettepanek 11

Artikli 4 lõige 4 a (uus)

| 4 a. Komisjon tagab uurimistulemuste hindamise ning teatab oma panusest Euroopa dünaamilise teadmistepõhise ühiskonna heaks. |

Muudatusettepanek 12

Artikli 5 lõige 1

1. Teadusnõukogu koosneb komisjoni poolt ametisse määratud kõige tuntumatest teadlastest, inseneridest ja teaduritest, kes tegutsevad oma isiklikul vastutusel ja on sõltumatud kõrvalistest huvidest. | 1. Teadusnõukogu koosneb kõige tuntumatest teadlastest, inseneridest ja teaduritest, kes esindavad võimalikult paljusid erialavaldkondi ja teadusharusid, on lisaks silmapaistvale teaduslikule tasemele omandanud pikaajaliste kogemuste käigus teadmised teaduse juhtimise alal, kes tegutsevad oma isiklikul vastutusel ja on sõltumatud kõrvalistest huvidest. |

Muudatusettepanek 13

Artikli 5 lõike 3 punkt -a (uus)

| - a)Euroopa teadusnõukogu üldise tööstrateegia, mida kohandatakse korrapäraste ajavahemike järel teaduse nõuetega; |

Muudatusettepanek 14

Artikli 5 lõike 3 punkt b)

b)eksperdihinnangute korraldamise ja ettepanekute hindamise meetodid, mille alusel määratakse kindlaks rahastatavad ettepanekud, | b)eksperdihinnangute korraldamise ja ettepanekute hindamise meetodid ja põhimõtted, mille alusel määratakse kindlaks rahastatavad ettepanekud, |

Muudatusettepanek 15

Artikli 6 lõige 1

1. Komisjon võtab vastu eriprogrammi rakendamise töökava, milles sätestatakse üksikasjalikumalt I lisas esitatud eesmärgid ning teaduslikud ja tehnoloogilised prioriteedid, nendega seotud vahendid ja rakendamise ajakava. | 1. Komisjon ja teadusnõukogu võtavad vastu eriprogrammi rakendamise töökava, milles sätestatakse üksikasjalikumalt I lisas esitatud eesmärgid ning teaduslikud ja tehnoloogilised prioriteedid, nendega seotud vahendid ja rakendamise ajakava. |

Muudatusettepanek 16

Artikkel 7 a (uus)

| Artikkel 7 a Komisjon annab eelarvepädevatele institutsioonidele eelnevat teavet, kui ta kavatseb kalduda kõrvale iga-aastase Euroopa Liidu üldeelarve märkustes ja lisas esitatud kulude jaotusest. |

Muudatusettepanek 17

Artikli 8 lõige 6

6. Komisjon teavitab korrapäraselt komiteed eriprogrammi rakendamise üldisest edenemisest. | 6. Komisjon teavitab korrapäraselt komiteed ja Euroopa Parlamendi vastutavat komisjoni eriprogrammi rakendamise üldisest edenemisest ja kõikide eriprogrammi alusel rahastatud TTA meetmetega seotud edusammudest. |

Muudatusettepanek 18

Artikli 8 lõige 6 a (uus)

| 6 a. Komisjoni aruanne sisaldab finantsjuhtimise usaldusväärsuse hinnangut ning eriprogrammi eelarve haldamise ja majandamise tõhususe ja korrakohasuse hinnangut. |

Muudatusettepanek 19

Artikkel 8 a (uus)

| Artikkel 8 a 1. Kahe- kuni kõige enam kolmeaastasele katseetapile järgneb sõltumatute ekspertide hinnangu andmine Euroopa teadusnõukogu tegevusele. Seejuures hindavad nad muuhulgas kas Euroopa teadusnõukoguga seotud eesmärgid on saavutatud, kas menetlused on kujundatud tõhusalt ja läbipaistvalt, kas on suudetud tagada teaduslik sõltumatus ja kas on arvestatud teadusliku tipptaseme põhimõttega. Hinnangus võetakse ka seisukoht küsimuses, milline struktuur on pikaajalises perspektiivis Euroopa teadusnõukogu jaoks sobiv. 2. Hindamise läbiviimisest olenemata tuleb Euroopa teadusnõukogu jaoks valida pikaajaliselt igal juhul selline struktuur, mis samal ajal läbipaistvuse ja vastutustundega tagab teadusnõukogu maksimaalse sõltumatuse komisjonist, Euroopa Parlamendist ja nõukogust. |

Muudatusettepanek 20

I lisa alljaotise "Meetmed" esimene a lõik (uus)

| Multidistsiplinaarsust ja interdistsiplinaarsust ergutatakse eelkõige ühiste mehhanismide loomisega, mida on võimalik kasutada rohkem kui üht valdkonda puudutavate tehnoloogiliste või teaduslike teemade puhul. Interdistsiplinaarsus aitab lahendada keerukaid, sealhulgas eelisvaldkondi puudutavaid probleeme, millest enamiku puhul ei võimaldaks ühe teadusharu piires lähenemine vajalikke teaduslikke edusamme ega nende ülekandmist sotsiaalsesse, keskkonna ja majanduse arengusse. |

Muudatusettepanek 21

I lisa alljaotise "Teadusnõukogu" esimene lõik

Teadusnõukogu koosneb Euroopa teadusringkondade kõige kõrgetasemelisematest esindajatest, kes tegutsevad oma isiklikul vastutusel ja on sõltumatud kõrvalistest huvidest. Teadusnõukogu liikmed nimetab komisjon ametisse pärast sõltumatu valikumenetluse läbiviimist. | Teadusnõukogu koosneb Euroopa teadusringkondade kõige kõrgetasemelisematest esindajatest, kes esindavad võimalikult kõiki erialavaldkondi ja teadusharusid, on lisaks silmapaistvale teaduslikule tasemele omandanud pikaajaliste kogemuste käigus teadmised teaduse juhtimise alal ja tegutsevad oma isiklikul vastutusel ja on sõltumatud kõrvalistest huvidest. |

| Teadusnõukogu liikmed valitakse teadusringkondadest, tagades teadusharude võimalikult laia esindatuse ja järgides Euroopa õiguslooja sätestatud üldpõhimõtteid vastavalt asutamislepingu artiklis 251 sätestatud menetlusele ning liikmed nimetab komisjon ametisse pärast kuulamisi Euroopa Parlamendis. |

| Liikmete ametiaeg on 4 aastat, mida on võimalik pikendada 3 aasta võrra. Liikmed valitakse rotatsioonisüsteemi alusel, valimise käigus tuleb iga kord ametisse nimetada ühe kolmandiku ulatuses uusi liikmeid. |

| Teadusnõukogu liikmed võtavad huvide konflikti vältimiseks vastu käitumisjuhised. |

| Teadusnõukogu nimetab ametisse peasekretäri, kes osaleb teadusnõukogu töö korraldamisel ja tagab tõhusa koostöö komisjoni ning spetsiaalse rakendamiskolleegiumiga. |

Muudatusettepanek 22

I lisa alljaotis "Spetsiaalne rakendamiskolleegium"

Spetsiaalne rakendamiskolleegium vastutab haldusliku rakendamisega ja programmi teostamisega seotud küsimuste eest vastavalt iga-aastasele töökavale. Eelkõige korraldab kõnealune kolleegium teadusnõukogu kehtestatud põhimõtete kohaselt hindamismenetlusi, eksperdihinnangute andmist ja valikuprotsessi ning tagab toetuste finants- ja teadusliku haldamise. | Algselt toetab teadusnõukogu spetsiaalne rakendamiskolleegium, mis vastutab haldusliku rakendamisega ja programmi teostamisega seotud küsimuste eest vastavalt iga-aastasele töökavale. Eelkõige korraldab kõnealune kolleegium teadusnõukogu kehtestatud põhimõtete kohaselt hindamismenetlusi, eksperdihinnangute andmist ja valikuprotsessi ning tagab toetuste finants- ja teadusliku haldamise. |

| Spetsiaalse rakendamiskolleegiumi personali moodustavad ajutised teadus- ja haldustöötajad. Teadustöötajad valib teadusnõukogu läbipaistva ja avaliku menetlusega. Haldustöötajad võib tööle võtta eraldi selle eesmärgi täitmiseks või tuua ajutiselt üle ühenduse institutsioonidest. |

| Halduspersonal peab olema tõhus ning selle suurus peab olema võimalikult väike, et tagada Euroopa Teadusnõukogu sujuv toimimine, stabiilsus ja järjepidevus. |

Muudatusettepanek 23

I lisa alajaotise "Spetsiaalne rakendamiskolleegium" esimene a lõik (uus)

| Spetsiaalne rakendamiskolleegium annab teadusnõukogule korrapäraselt aru. |

Muudatusettepanek 24

I lisa alljaotise "Euroopa Komisjoni ülesanded" sissejuhatav osa

Euroopa Komisjon tegutseb Euroopa teadusnõukogu täieliku sõltumatuse ja terviklikkuse tagajana. Komisjoni ülesanne seoses programmi rakendamisega on tagada, et programmi viiakse ellu eespool nimetatud teadustöö eesmärkide ja sõltumatult tegutseva teadusnõukogu kindlaks määratud teaduslikku tipptaset käsitlevate nõuete kohaselt. Eelkõige on komisjonil järgmised ülesanded: | Komisjon tegutseb koos Euroopa Parlamendi ja nõukoguga Euroopa teadusnõukogu täieliku sõltumatuse ja terviklikkuse tagajana. Komisjoni ülesanne seoses programmi rakendamisega on tagada, et programmi viiakse ellu eespool nimetatud teadustöö eesmärkide ja sõltumatult tegutseva teadusnõukogu kindlaks määratud teaduslikku tipptaset käsitlevate nõuete kohaselt. Eelkõige on komisjonil järgmised ülesanded: |

Muudatusettepanek 25

I lisa alljaotise "Euroopa Komisjoni ülesanded" teine taane

—võtta vastu teadusnõukogu määratletud rakendamismeetodeid käsitlevad seisukohad ja töökava | —koos teadusnõukoguga võtta vastu teadusnõukogu määratletud rakendamismeetodeid käsitlevad seisukohad ja töökava |

Muudatusettepanek 26

I lisa alajaotise "Euroopa Komisjoni ülesanded" viies a taane (uus)

| —nimetada kokkuleppel teadusnõukoguga spetsiaalse rakendamiskolleegiumi direktor ja juhtkond. |

[1] ELTs seni avaldamata.

--------------------------------------------------